EUROOPAN KOMISSIO Bryssel 24.8.2016 COM(2016) 544 final 2013/0141(COD) KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston ensimmäisessä käsittelyssä vahvistamasta kannasta Euroopan parlamentin ja neuvoston asetuksen antamiseksi kasvintuhoojien vastaisista suojatoimenpiteistä



2013/0141 (COD) KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston ensimmäisessä käsittelyssä vahvistamasta kannasta Euroopan parlamentin ja neuvoston asetuksen antamiseksi kasvintuhoojien vastaisista suojatoimenpiteistä 1.Tausta Päivä, jona ehdotus on toimitettu Euroopan parlamentille ja neuvostolle

(asiakirja KOM(2013) 267 lopullinen – 2013/0141 COD): 6. toukokuuta 2013. Päivä, jona Euroopan talous- ja sosiaalikomitea on antanut lausuntonsa: 10. joulukuuta 2013. Päivä, jona Euroopan parlamentti on vahvistanut ensimmäisen käsittelyn kantansa: 15. huhtikuuta 2014. Päivä, jona muutettu ehdotus on toimitettu: * Päivä, jona neuvoston kanta on vahvistettu: 18. heinäkuuta 2016. *Komissio otti huomioon ne epäviralliset keskustelut, joita neuvosto ja Euroopan parlamentti kävivät Euroopan parlamentin ensimmäisen käsittelyn jälkeen, eikä siksi laatinut muutettua ehdotusta vaan ilmaisi näkemyksensä Euroopan parlamentin tarkistuksista tiedonannossa, joka koskee huhtikuun 2014 istuntojaksolla hyväksyttyihin Euroopan parlamentin lausuntoihin ja päätöslauselmiin liittyviä jatkotoimia (Communication de la Commission sur les suites données aux avis et résolutions adoptés par le Parlement européen lors de la session d'avril 2014, asiakirja SP(2014)471) ja joka toimitettiin Euroopan parlamentille 7. heinäkuuta 2014. 2.Komission ehdotuksen tavoite Ehdotuksella kumotaan ja korvataan kasvintuhoojilta suojelemiseksi annettu unionin lainsäädäntö, joka koostuu kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä annetusta direktiivistä 2000/29/EY ja kuudesta muusta direktiivistä, jotka koskevat kasvien terveyteen liittyviä toimenpiteitä ja kasvintuhoojia. Nykyinen sääntelykehys on ollut voimassa vuodesta 1977, ja sitä oli tarpeen mukauttaa kaupan lisääntymisen ja ilmastonmuutoksen aiheuttamiin uusiin haasteisiin. Ehdotus oli osa tarkistuspakettia, joka liittyy kasvien terveyteen, eläinten terveyteen, kasveja, eläimiä, elintarvikkeita ja rehuja koskevaan viralliseen valvontaan ja kyseisiin politiikkoihin liittyviin unionin menoihin. Ehdotuksen piiriin kuuluu kasvintuhoojien aiheuttamien riskien arviointi ja hallinta. Kyseiset kasvintuhoojat luokitellaan kansainvälisissä standardeissa vahvistettujen kriteerien perusteella karanteenituhoojiksi ja säännellyiksi muiksi kuin karanteenituhoojiksi. Karanteenituhoojat puolestaan luokitellaan joko unionikaranteenituhoojiksi (sovelletaan unionin koko alueella) tai suoja-aluekaranteenituhoojiksi (sovelletaan ainoastaan tietyillä suoja-alueilla). Näiden kasvintuhoojien sisällyttäminen luetteloon edellyttää kansainvälisten standardien mukaisesti tehtyä riskinarviointia. Lisäksi ehdotettiin, että 10 prosenttia unionikaranteenituhoojista, joilla on vakavin taloudellinen, yhteiskunnallinen tai ympäristöllinen vaikutus, luokitellaan prioriteettituhoojiksi, joihin sovelletaan tiukempia vaatimuksia kartoitusten ja hävittämissuunnitelmien osalta. Ehdotuksella otetaan käyttöön uusia ja tarkempia velvoitteita, jotka liittyvät ilmoittamiseen tuhoojien esiintymisestä ja koskevat kaikkia osapuolia (toimivaltaiset viranomaiset, ammattimaiset toimijat ja yksityishenkilöt). Lisäksi siinä vahvistetaan uusia ja tarkempia sääntöjä, jotka koskevat tuhoojien hävittämistä, kartoituksia, monivuotisia kartoitusohjelmia, prioriteettituhoojia koskevia valmiussuunnitelmia ja simulaatioharjoituksia, sellaisiin tuhoojiin sovellettavia väliaikaisia toimenpiteitä, joita ei vielä ole luokiteltu unionikaranteenituhoojiksi, tiukempia kansallisia hävittämistoimenpiteitä sekä poikkeuksia, jotka perustuvat tieteellisiin tarkoituksiin, tutkimuksiin, lajikevalintaan, jalostukseen tai näyttelyihin liittyviin tarpeisiin. Ehdotuksella perustetaan lisäksi entistä ennakoivampi järjestelmä, joka koskee sellaisten kasvien, kasvituotteiden ja muiden tavaroiden, jotka saattavat kantaa tällaisia kasvintuhoojia ja aiheuttaa kohtuuttoman kasvinterveydellisen vaaran, kulkeutumista unioniin ja leviämistä siellä. Sillä yksinkertaistetaan sertifiointisääntöjä edellyttämällä kaikilta istutettaviksi tarkoitetuilta kasveilta yhdenmukaista kasvipassia. Lisäksi sillä otetaan käyttöön vientiä edeltävä todistus, jolla parannetaan jäsenvaltioiden välistä koordinointia tapauksissa, joissa kasveja, kasvituotteita tai muita tavaroita siirretään niiden välillä ennen niiden vientiä EU:n ulkopuoliseen maahan. Ehdotuksella pyritään toteuttamaan paremman säädöskäytännön tavoitteita: sillä yksinkertaistetaan kaikkien kasvintuhoojien (karanteenituhoojien ja säänneltyjen muiden kuin karanteenituhoojien) luettelointia yhden ja saman oikeudellisen kehyksen puitteissa, vahvistetaan selkeämmät ja tarkemmat säännöt tuhoojien esiintymiseen reagoimiselle ja yhdenmukaistetaan ja selkeytetään vaatimuksia, jotka koskevat säänneltyjen hyödykkeiden sertifiointia niiden tuomiseksi unionin alueelle ja siirtämiseksi siellä. Lisäksi siinä vahvistetaan entistä selkeämmät säännöt kasvien terveydelle aiheutuvan riskin arvioimiselle ja hallinnalle. 3.Huomautukset neuvoston kannasta 3.1Yleisiä huomautuksia Komission ehdotus toimitettiin Euroopan parlamentille ja neuvostolle 6. toukokuuta 2013. Euroopan parlamentti vahvisti ensimmäisen käsittelyn kantansa 15. huhtikuuta 2014 ja kannatti komission ehdotuksen päätavoitteita. Euroopan parlamentti antoi tukensa erityisesti kasvintuhoojien luokittelulle, ilmoituksia, hävittämistä, kartoituksia, valmiussuunnitelmia ja simulaatioharjoituksia koskeville toimenpiteille, entistä ennakoivammalle tuontijärjestelmälle sekä uudelle toimintamallille, joka koskee kasvien, kasvituotteiden ja muiden tavaroiden sertifiointia. Parlamentti ehdotti prioriteettituhoojia koskevan 10 prosentin enimmäismäärän poistamista, teki useita tarkistuksia, jotka koskevat tiukempia vaatimuksia kasvien, kasvituotteiden ja muiden tavaroiden tuonnille ja kauttakuljetuksille, ja lisäsi raportointivaatimuksia, jotka koskevat kasvipassien alan laajentamista ja tuontitoimenpiteiden vaikutuksia. Parlamentti ehdotti myös kaikkien säänneltyjen kasvintuhoojien sisällyttämistä asetuksen liitteisiin. Euroopan parlamentin kantaan sisältyi 136 tarkistusta komission alkuperäiseen ehdotukseen. Komissio ei esittänyt muutettua ehdotusta. Tiedonannossa, joka koskee huhtikuun 2014 istuntojaksolla hyväksyttyihin Euroopan parlamentin lausuntoihin ja päätöslauselmiin liittyviä jatkotoimia (Communication de la Commission sur les suites données aux avis et résolutions adoptés par le Parlement européen lors de la session d'avril 2014, asiakirja SP(2014)471) ja joka lähetettiin Euroopan parlamentille 7. heinäkuuta 2016, komissio toteaa voivansa hyväksyä 136 tarkistuksesta 50 kokonaan, osittain, periaatteessa tai uudelleenmuotoiltuna, koska se katsoo, että näillä tarkistuksilla voidaan selkeyttää tai parantaa komission ehdotusta ja että ne ovat sen yleisten päämäärien mukaisia. Kun Euroopan parlamentin ensimmäisen käsittelyn kanta oli vahvistettu, jatkettiin epävirallisia keskusteluita Euroopan parlamentin valtuuskuntien, neuvoston puheenjohtajamaan ja komission välillä, jotta sopimukseen voitaisiin päästä yhteisen kannan vaiheessa (varhain toisessa käsittelyssä). Keskustelut osoittautuivat tuloksekkaiksi, ja ne on otettu huomioon neuvoston yhteisessä kannassa, joka hyväksyttiin määräenemmistöllä. Komissio katsoo, että neuvoston yhteisessä kannassa otetaan huomioon komission ehdotuksen alkuperäiset tavoitteet ja monet Euroopan parlamentin esittämistä näkemyksistä. Vaikka yhteinen kanta eroaakin tietyiltä osin komission alkuperäisestä ehdotuksesta, komissio katsoo, että se on huolellisesti tasapainotettu kompromissi, ja on tyytyväinen siihen, että se kattaa kaikki ne kysymykset, joita komissio piti olennaisina asetusehdotuksen antamisen aikaan.

3.2Komission hyväksymät Euroopan parlamentin tarkistukset, jotka on sisällytetty kokonaan, osittain tai periaatteessa neuvoston ensimmäisen käsittelyn kantaan Ilmoittaminen valmiussuunnitelmista asianomaisille ammattimaisille toimijoille. Euroopan parlamentin tarkistuksessa 56 edellytetään, että jäsenvaltioiden on pyynnöstä toimitettava valmiussuunnitelmansa komissiolle ja muille jäsenvaltioille ja ”ilmoitettava niistä kaikille asianomaisille toimijoille”. Ilmoittaminen kaikille asianomaisille toimijoille on hyödyllinen lisäys, jonka komissio ja neuvosto ovat hyväksyneet ja joka on sisällytetty asetuksen tekstiin. Sidosryhmien osallistuminen simulaatioharjoituksiin. Euroopan parlamentin tarkistuksessa 57 edellytetään, että simulaatioharjoitukset toteutetaan kaikkien asianomaisten prioriteettituhoojien osalta kohtuullisen ajan kuluessa ”ja siten, että asianomaiset sidosryhmät osallistuvat niihin”. Asianomaisten sidosryhmien osallistuminen on hyödyllinen lisäys, jonka komissio ja neuvosto ovat hyväksyneet. 3.3Komission hylkäämät Euroopan parlamentin tarkistukset, jotka on sisällytetty kokonaan, osittain tai periaatteessa neuvoston ensimmäisen käsittelyn kantaan Prioriteettituhoojien 10 prosentin enimmäismäärän poistaminen. Euroopan parlamentti katsoi, että 10 prosentin enimmäisosuus unionikaranteenituhoojien kokonaismäärästä on keinotekoinen, ja ehdotti sen poistamista (tarkistus 40). Komissio hylkäsi tarkistuksen, jotta voidaan varmistaa priorisointiperiaatteen noudattaminen prioriteettituhoojien luetteloa vahvistettaessa. Neuvosto hyväksyi tarkistuksen, ja 10 prosentin enimmäismäärä on poistettu asetuksesta. Komissio voi hyväksyä kannan kompromissina ja sen vuoksi, että priorisoinnin henki voi edelleen toteutua ilman että lainsäädännössä vahvistetaan tietty raja-arvo. Raportointi kasvipasseista. Euroopan parlamentti teki tarkistuksen, jossa komissio velvoitetaan toimittamaan Euroopan parlamentille ja neuvostolle kertomus kokemuksista, jotka on saatu kasvipassijärjestelmän laajentamisesta kaikkiin kasvien, kasvituotteiden ja muiden tavaroiden siirtoihin unionin alueella. Kertomuksessa on oltava selkeä analyysi toimijoille aiheutuneista kustannuksista ja hyödyistä (tarkistukset 108 ja 109). Komissio hylkäsi tarkistuksen, koska vaikutustenarvioinnissa on katsottu, ettei kasvipassin ulottaminen koskemaan kaikkia istutettaviksi tarkoitettuja kasveja aiheuta merkittäviä vaikutuksia toimijoihin tai kasveilla käytävään kauppaan. Neuvosto hyväksyi tarkistuksen. Komissio voi hyväksyä neuvoston kannan kompromissin hengessä. Raportointi tuontia koskevista toimenpiteistä. Euroopan parlamentti ehdotti, että komissio esittää Euroopan parlamentille ja neuvostolle kertomuksen, johon sisältyy kustannushyötyanalyysi, unionin alueelle tuontia koskevien toimenpiteiden täytäntöönpanosta ja toimivuudesta (tarkistus 98). Neuvosto hyväksyi tarkistuksen. Komissio oli alun perin hylännyt tämän Euroopan parlamentin tarkistuksen liian työläänä, mutta se voi hyväksyä sen sellaisena kuin se on sisällytetty neuvoston kantaan, jotta asiassa päästään kompromissiin. 3.4Komission kokonaan, osittain tai periaatteessa hyväksymät Euroopan parlamentin tarkistukset, joita ei ole sisällytetty neuvoston ensimmäisen käsittelyn kantaan Komissio hyväksyi eräät pienemmät tarkistukset osittain, mutta niitä ei sisällytetty neuvoston lopulliseen kantaan, koska neuvottelujen kuluessa niistä oli tullut tarpeettomia, ne oli jo selostettu muualla tai ne sisältyivät implisiittisesti ehdotukseen (esimerkiksi tarkistukset 43, 44, 45, 46, 51, 52 ja 53). 3.5Komission hylkäämät Euroopan parlamentin tarkistukset, joita ei ole sisällytetty neuvoston ensimmäisen käsittelyn kantaan Haitallisten vieraslajien sisällyttäminen tuhoojan määritelmään. Euroopan parlamentti ehdotti, että tuhoojien määritelmään sisällytetään haitalliset vieraslajit (tarkistus 19). Komissio hylkäsi tarkistuksen, koska määritelmän laajentaminen tällä tavoin aiheuttaisi päällekkäisyyksiä haitallisten vieraslajien tuonnin ja leviämisen ennalta ehkäisemisestä ja hallinnasta annetun asetuksen (EU) N:o 1143/2014 kanssa ja ylikuormittaisi tuhoojien arviointiin ja hallintaan käytettävissä olevia resursseja. Myös neuvosto hylkäsi määritelmän tällaisen laajentamisen mutta hyväksyi sen, että muut kuin loiskasvit sisällytetään tuhoojan määritelmään tietyin edellytyksin (ks. kohta 3.6). Tuhoojien luettelointi asetuksen liitteessä eikä täytäntöönpanosäädöksellä. Euroopan parlamentti ehdotti tarkistusta, jonka mukaan kaikki tuhoojat luetellaan asetuksen liitteissä (esim. tarkistukset 14, 30 ja 31). Komissio hylkäsi tämän tarkistuksen. Komissio katsoo, että tuhoojien luetteloinnista päättämisen kriteerit ovat olennainen osa asetuksen soveltamisalaa eikä itse luettelointia, joka on luonteeltaan muuttuvaa. Luetteloissa mainittujen tuhoojien status muuttuu usein ja liittyy tiiviisti niitä vastaan toteutettaviin toimenpiteisiin sekä asianomaisiin kolmansiin maihin ja jäsenvaltioihin. Tuhoojat olisi siksi lueteltava täytäntöönpanosäädöksissä eikä asetuksen liitteissä. Neuvosto hylkäsi sekin tämän tarkistuksen samoista syistä. Toimivaltaisille viranomaisille oikeus rajoittamiseen hävittämisen sijaan. Euroopan parlamentti ehdotti tarkistuksessaan, että toimivaltaisilla viranomaisilla olisi mahdollisuus itse päättää unionikaranteenituhoojien rajoittamisesta hävittämisen sijaan, jos ne katsovat, ettei hävittäminen ole mahdollista (tarkistus 47). Komissio hylkäsi tarkistuksen, koska kasvien terveyden suojelemiseksi unionin alueella on tärkeää, että hävittäminen on jatkossakin toimivaltaisille viranomaisille ainut vaihtoehto. Rajoittaminen olisi sallittava vain siinä tapauksessa, että siitä päätetään unionin tasolla komission täytäntöönpanopäätöksellä. Neuvosto hylkäsi sekin tämän tarkistuksen samoista syistä. Ammattimaisille toimijoille suoritettavien korvausten koordinoiminen. Euroopan parlamentin tekemän tarkistuksen mukaan siinä tapauksessa, että jäsenvaltiot suorittavat ammattimaisille toimijoille korvauksia sellaisten kasvien, kasvituotteiden tai muiden tavaroiden arvosta, jotka on hävitetty hävittämistoimenpiteiden ja rajaseutualueella toteutettujen toimenpiteiden yhteydessä, niiden on varmistettava, että riittävä korvaus koordinoidaan asianomaisten jäsenvaltioiden kesken, jotta voidaan välttää markkinoiden vääristyminen (tarkistus 48). Komissio hylkäsi tarkistuksen, koska lisäys ei koske ehdotuksen aihetta vaan komission toimenpiteisiin sovellettavaa varainhoitoasetusta ja koska se toteavan luonteensa vuoksi on lainsäädäntötekniikkaan sovellettavien sääntöjen vastainen. Neuvosto hylkäsi sekin tämän tarkistuksen samoista syistä. Tiukat vaatimukset kasvinterveysvaatimusten alaiselle kauttakululle. Euroopan parlamentti ehdotti kasvien, kasvituotteiden ja muiden tuotteiden kauttakulkuun unionin läpi entistä tiukempia vaatimuksia, kuten virallisesti hyväksytyn kasvinterveyssulkimen käyttöä ja siirron tarkkaa valvontaa (tarkistukset 91 ja 92). Komissio hylkäsi tarkistukset niiden työläyden vuoksi ja koska ne eivät ole oikeasuhteisia kyseisten hyödykkeiden mahdollisesti aiheuttamaan kasvinterveydelliseen riskiin nähden. Myös neuvosto hylkäsi tarkistukset samoista syistä ja siksi, että kauttakuljetuksia koskevia säännöksiä tarkastellaan horisontaalisesti virallisesta valvonnasta annettavassa uudessa asetuksessa (COM(2013) 265 final – 2013/0140 COD). Neuvoa-antavan ryhmän kuuleminen. Euroopan parlamentin tekemän tarkistuksen mukaan komission olisi kuultava komission päätöksellä 2004/613/EY perustettua elintarvikeketjua sekä eläinten ja kasvien terveyttä käsittelevää neuvoa-antavaa ryhmää, jonka olisi annettava lausuntoja täytäntöönpanosäädösten ja delegoitujen säädösten valmisteluvaiheessa (tarkistus 113). Komissio hylkäsi tarkistuksen, koska tällaisen menettelyn käyttö pitäisi jättää komission omaan harkintavaltaan sen sijaan, että siitä säädettäisiin säädöksessä. Komissio kuulee neuvoa-antavaa ryhmää säännöllisesti kasvien terveyteen liittyvistä asioista, ja neuvoa-antavan ryhmän alaisuuteen perustettiin vuonna 2013 pysyvä työryhmä juuri sitä varten. Neuvosto hylkäsi sekin tämän tarkistuksen samoista syistä. 3.6Neuvoston lisäämät uudet säännökset Neuvosto teki lukuisia muutoksia lähes kaikkiin ehdotuksen artikloihin. Useimmat muutoksista ovat luonteeltaan ehdotuksen säännösten jatkokehittelyä, eivätkä ne merkitse uutta tai perustavalla tavalla muutettua lähestymistapaa. Seuraavat säännökset kuitenkin laajentavat ehdotuksen vaatimuksia. Muiden kuin loiskasvien sisällyttäminen tuhoojien määritelmään. Muut kuin loiskasvit jätettiin ehdotuksessa tuhoojien määritelmän ulkopuolelle. Neuvoston lisäämän säännöksen mukaan siinä tapauksessa, että on näyttöä siitä, että muut kuin loiskasvit (haitallisia vieraslajeja lukuun ottamatta) aiheuttavat kasvinterveysriskejä, joilla olisi vakavia taloudellisia, yhteiskunnallisia ja ympäristöön kohdistuvia vaikutuksia unionin alueella, kyseisiä muita kuin loiskasveja voidaan pitää haitallisina kasveille tai kasvituotteille (eli tuhoojina). Komissio hyväksyi muutoksen kompromissina. Tilapäiset suoja-alueet. Neuvoston lisäämän säännöksen mukaan komissio voi vahvistaa tilapäisiä suoja-alueita, joihin sovelletaan tavanomaisiin suoja-alueisiin sovellettavia edellytyksiä. Tilapäisen suoja-alueen perustamiseksi edellytetään kuitenkin vain vuoden pituista kartoitusta, kun tavanomaisten suoja-alueiden tapauksessa kartoituksen on oltava kolmivuotinen. Tilapäisen suoja-alueen vahvistaminen on voimassa enintään kolme vuotta, minkä jälkeen se päättyy automaattisesti. Komissio hyväksyi säännöksen, koska se tuo joustavuutta suoja-alueiden vahvistamiseen.